text: Årsag til spædbarns død endnu ukendt
  18 juli 2011 kl. 10.40
  Politiet beholder moren og hendes kæreste natten over, efter at 15 måneder gammel dreng er fundet død.
  Det bliver først tirsdag morgen, at politiet tager stilling til, om man vil have det forældrepar, der er anholdt i sagen om den afdøde 15 måneder gamle dreng, fremstillet i grundlovsforhør.
  - De kommer til at tilbringe natten i vores varetægt, siger efterforskningsleder Hans Roost.
  Han vil ikke fortælle, hvad drengens mor og hendes kæreste har forklaret om timerne op til, at den lille dreng blev fundet død mandag morgen.
  - Jeg vil indtil videre ikke sige noget om deres stillingstagen til sigtelsen, siger han.
  Spædbarnet selv var mandag aften fortsat under obduktion i Odense i et forsøg på at finde dødsårsagen.
  Det var kvinden selv, der mandag morgen tilkaldte hjælp, da drengen var livløs i hjemmet i Øster Højst ved Løgumkloster.
  Da politiet nåede frem, fik man mistanke om, at der måske ikke var tale om et naturligt dødsfald.
  - Vi fik hurtigt en fornemmelse af, at der var noget galt, fortæller Hans Roost.
  